Står det til Liberal Alliance og De Konservative, så er det i morgen sidste gang, at der bliver udbetalt feriepenge, når det nye ferieår traditionen tro begynder 1. maj.

De to regeringspartier vil afskaffe den tvungne indbetaling på 12,5 procent af månedslønnen til statens feriekonto, og foreslår i stedet, at feriepengene udbetales sammen med lønchecken hver måned, skriver Jyllands-Posten.

- Ferieloven er absurd. Man ønsker at tage hensyn til folk, der ikke kan finde ud af at administrere deres penge og spare op til ferie ved at tvinge alle danskere til at spare op gennem en statslig ordning, siger Liberal Alliances beskæftigelsesordfører, Laura Lindahl, til avisen.

- Det er præcis den barnepigestat, som Liberal Alliance ønsker et opgør med.

Læs også : Museer og kulturtilbud presses af stop for feriepenge

Den konservative beskæftigelsesordfører, Rasmus Jarlov, mener, at feriepengeordningen er "et billede på en bureaukratisk og formynderisk tankegang". Han har samme holdning som LA om, at folk skal kunne råde over deres egne penge.

V og DF bakker ikke op

For to år siden fastslog EU-Kommissionen, at den danske ferielov strider med EU-retten, fordi man herhjemme optjener sine feriepenge i løbet af et kalenderår, mens ferieåret løber fra maj til maj, og pengene først udbetales det efterfølgende år. Nyuddannede kan dermed vente op til 18 måneder på, at de kan de optjente feriepenge udbetalt, og det er i strid med EU-reglerne om, at lønmodtagere har ret til mindst fire ugers betalt ferie om året.

I den forbindelse skal regeringen blandt andet nu drøfte en reform af den danske ferielov.

Beskæftigelsesminister Troels Lund Poulsen (V) er ikke lun på forslaget om at afskaffe den tvungne opsparing til ferie. Mere ønsker Venstre-ministeren ikke at sige forud for forhandlingerne om lovændringen.

Læs også : Minister er træt af skåltaler: Firmaer overser de ældre

Forslaget bliver helt afvist af Dansk Folkeparti, hvis stemmer regeringen er afhængig af for at sikre et flertal bag deres forslag til at ændre ferieloven.

- 80 procent kan måske finde ud af at lægge feriepenge til side. Men vi må ikke lade resten i stikken, siger DF's beskæftigelsesordfører, Bent Bøgsted, til Jyllands-Posten. Han frygter, at nogle ikke vil have råd til husleje og mad i de uger, hvor de holder ferie.